Privilegia per dominum Karolum regem tertium concessa

iIn nomine Domini nostri Jhesu Christi, Amen. Nos, Balthasar de Spinolis, regius comitatuum Provincie et Forcalquerii senescallus ac commissarius pro illustrissimo principe domino Karoli tertio, Dei gratia rege Jherusalem et Sicilie ac dictorum comitatuum et Pedimontis comite et domino naturali, cujus siquidem nostre comissionis tenor sequitur in hec verba : 
 « Karolus tertius, Dei gratia Jherusalem et Sicilie rex, Provincie et Forcalquerii ac Pedimontis comes, nobili viro Balthasar de Spinolis de Janua devoto consiliario et fideli nostro dilecto gratiam et bonam voluntatem, ad statum nostrorum fidelium comitatuum Provincie et Forcalquerii nostre considerationis occulos convertentes ac intendentes cum eis benigniter agere ac etiam gratiose et aliis de fide providencia sollicitudine et legaliter tua ac circumspectionis industria in laudabilibus actibus comprobata plenam ab experto fiduciam obtinentes, te ad dictos comitatus nostros Provincie et Forcalquerii destinandum providimus ac comissarium nostrum super infrascriptis et singulis omnimoda et opportuna potestate suffultum, de certa nostra sciencia usque ad nostrum beneplacitum in dictis partibus fiducialiter ordinandum. Dantes et concedentes tibi ipsarum tenore presentium de dicta nostra certa sciencia plena licenciam auctoritatem et omnimodam potestatem quod omnes et singulas, tam universitates quam speciales personas comitatuum prefatorum, que se reducere et redire voluerint ad obediencie et fidei nostre cultum recipere et redducere possis et valeas ad gratie nostreii signum et ab eis ligium homagium et fidelitatis debite sacramentum recipere, ipsisque de commissis preteritis plenam remissionis relaxationis ac abolitionis infamie cum beneficio restitutionis in integrum gratiam indulgere necnon castellanos et officiales quoscumque prout tibi videbitur revocare, de novo statuere, subrogare et ordinare illisque quibus tibi videbitur gratias promissiones et donationes facere vice et nomine et pro parte majestatis nostre omniaque alia et singula in premissis emergentibus, dependentibus et connexis ex eis et aliis quibuscumque que honorem et fidelitatem nostram ac statum prosperum nostrorum fidelium partium earumdem respiciunt exequi, agere et promittere in partibus supradictis que tibi videbuntur melius expedire. Nos enim super predictis et singulis comittimus et concedimus tibi plenarie vices nostras et remissiones, relaxationes, indulgentias, promissiones, donationes et gratas per te ut premittitur faciendas ratas habentes et gratas illas ex nunc prout ex tunc rattifficamus, confirmamus et acceptamus
